OpenLLM-France/wikimedia huggingface dataset:
# Sergio Ángel Berti

Sergio Ángel Berti (Villa Constitución, 17 de setembre de 1969) és un exfutbolista argentí, que ocupava la posició de migcampista.

## Trajectòria

Inicia la seva carrera el 1988 al CA Boca Juniors. Dos anys després, fitxa per l'etern rival, el CA River Plate, club en el qual passaria gairebé tota la dècada dels 90, tret d'unes breus estades a Espanya i Itàlia. Amb el River Plate, va guanyar diversos títols domèstics, així com la Copa Libertadores de 1996.
L'any 2000 fitxa pel Club America mexicà. En una eliminatòria de la Copa Libertadores d'eixe any, a l'enfrontar-se el seu equip contra Boca Juniors, el migcampista es va negar a disputar l'encontre pocs minuts abans del seu inici, assenyalant que patia per la seva seguretat i la de la seva família, a causa dels càntics dels aficionats del quadre argentí. L'America va perdre per 4 a 1 i Berti no va jugar més amb els mexicans.
El 2001 retorna al seu país per militar a CA Huracán. I l'any següent recala a l'equatorià Barcelona SC. La seva carrera finalitza abruptament el 2002 amb el Livingston FC escocès després d'un enfrontament, a la pretemporada, amb el seu company d'equip Richard Brittain.

## Selecció

Berti va ser internacional amb l'Argentina en 22 ocasions, tot marcant un gol. Va participar en el Mundial de 1998, així com a les Copes Amèrica de 1995 i 1997.

## Referències

* ↑ FutMex.com Top Títulos del Torneo
* ↑ «SFA says Livingston wrong to sack Berti». The Times, 23-01-2003 [Consulta: 17 març 2009]. Arxivat 2020-01-04 a Wayback Machine.

## Enllaços externs

* Fitxa del jugador
# Ximeno I d'Urrea

Ximeno I d'Urrea (també Eiximèn d'Urrea) (?- v.1196). Noble aragonès del llinatge dels Urrea. Serví al comte Ramon Berenguer IV i al seu fill el rei Alfons II d'Aragó. Estava emparentat amb en Pero Ximénez d'Urrea i amb Ximeno II d'Urrea.
Vers el 1162 Ximeno d'Urrea participà en l'assemblea d'Osca convocada per la reina Peronella d'Aragó després de la mort del seu marit el comte de Barcelona i príncep d'Aragó Ramon Berenguer IV. El 1166 participà en la presa de possessió del rei Alfons II d'Aragó com a comte de Provença després de la batalla de Niça. El 1167 era senyor d'Épila, i com a tal apareix en la confirmació que el rei Alfons II d'Aragó feu a Saragossa de tots els privilegis i furs concedits pels seus antecessors a l'Església, ricshòmnens, ciutats i viles. Encara el 1170 era nomenat com a senyor d'Èpila en la Pau Perpètua de Sahagún. I també ho era el 1180, quan a Ariza el rei Alfons II d'Aragó donà la vila d'Alcanyís a Martín Ruiz d'Açagra, mestre de Calatrava i germà de Pero Ruiz d'Açagra, baró de la Senyoria d'Albarrasí.

## Bibliografia

* (castellà) Casas de Aragón III: Los Urrea
# Liometopum

Liometopum és un gènere de formigues que pertany a la subfamília Dolichoderinae. Erugues de certes espècies de papallones tenen una relació simbiòtica amb les formigues Liometopum. Produeixen secrecions amb les quals les formigues s'alimenten de forma similar a les formigues del gènere Iridomyrmex.
Escamol és una delícia mexicana que es fa amb les larves d'aquestes formigues.

## Espècies

El gènere Liometopum inclou 8 espècies actuals i nombroses espècies fòssils:

### Espècies actuals

* Liometopum apiculatum Mayr, 1870
* Liometopum lindgreeni Forel, 1902
* Liometopum luctuosum Wheeler, 1905
* Liometopum masonium (Buckley, 1866)
* Liometopum microcephalum (Panzer, 1798)
* Liometopum occidentale Emery, 1895
* Liometopum orientale Karavaiev, 1927
* Liometopum sinense Wheeler, 1921

### Espècies fòssils

* †Liometopum bogdassarovi (Nazaraw et al., 1994)
* †Liometopum brunascens (Heer, 1867)
* †Liometopum crassinervis Heer, 1849
* †Liometopum croaticum (Heer, 1849)
* †Liometopum eremicum Zhang, 1989
* †Liometopum escheri (Heer, 1867)
* †Liometopum globosum (Heer, 1849)
* †Liometopum imhoffii (Heer, 1849)
* †Liometopum incognitum Dlussky et al. 2015
* †Liometopum longaevum (Heer, 1849)
* †Liometopum lubricum Zhang, Sun & Zhang, 1994
* †Liometopum miocenicum Carpenter, 1930
* †Liometopum oligocenicum Wheeler, 1915
* †Liometopum pallidum (Heer, 1867)
* †Liometopum potamophilum Zhang, 1989
* †Liometopum rhenana (Meunier, 1917)
* †Liometopum scudderi Carpenter, 1930
* †Liometopum stygium (Heer, 1867)
* †Liometopum venerarium (Heer, 1864)
* †Liometopum ventrosum (Heer, 1849)

## Referències

* ↑ «BioLib -Liometopum». [Consulta: 16 octubre 2023].
# Secretaria d'Estat per a la Unió Europea

La Secretaria d'Estat per a la Unió Europea (SEUE) és una secretaria d'estat d'Espanya depenent del Ministeri d'Afers Exteriors i Cooperació.

## Titular

L'actual Secretari d'Estat per a la Unió Europea és Iñigo Méndez de Vigo Montojo, des del 23 de desembre de 2011 fins al juny de 2015.

## Funcions i estructura
### X Legislatura

La Secretaria d'Estat per a la Unió Europea és l'òrgan superior directament responsable, sota la direcció del ministre d'Afers exteriors i de Cooperació, de la formulació i execució de la política d'Espanya en l'àmbit de la Unió Europea. Així mateix, assisteix al ministre en la formulació i execució de la política exterior d'Espanya a l'àrea geogràfica corresponent als països de la Unió Europea, països candidats, països de l'Espai Econòmic Europeu i altres països europeus.
La Secretaria d'Estat té competències:
* La coordinació de les actuacions que, en el marc de les seves competències, realitzin les Administracions públiques en la Unió Europea i el manteniment a tal fi de les relacions necessàries amb els òrgans i organismes competents de l'Administració General de l'Estat i amb les Administracions autonòmiques i locals.
* La impartició d'instruccions a l'Ambaixador Representant Permanent d'Espanya davant la Unió Europea.
De la Secretaria d'Estat per a la Unió Europea depenen els següents òrgans directius:
* La Direcció general d'Integració i Coordinació d'Assumptes Generals de la Unió Europea.
* La Direcció general de Coordinació del Mercat Interior i altres Polítiques Comunitàries.
* La Direcció general d'Europa Occidental, Central i Sud-est d'Europa.
Com a òrgan de suport polític i tècnic del titular de la Secretaria d'Estat existeix un Gabinet.
Està adscrita a la Secretaria d'Estat per a la Unió Europea, sense perjudici de la seva dependència del Ministeri de Justícia, l'Advocacia de l'Estat davant el Tribunal de Justícia de la Unió Europea.

## Llista de secretaris d'Estat

* Raimundo Bassols Jacas (1981-1982).
* Manuel Marín González (1982-1985).
* Pere Solbes Mira (1985-1991).
* Carlos Westendorp Cabeza (1991-1995).
* Emilio Fernández-Castaño y Díaz-Caneja (1995-1996).
* Ramón de Miguel y Egea (1996-2000).
* Ramón de Miguel y Egea (2000-2004).
* Diego López Garrido (2008-2011).
* Íñigo Méndez de Vigo (2011-2015).
* Fernando Eguidazu Palacios (2015-2016).
* Jorge Toledo Albiñana (2016-2018).
* Luis Marco Aguiriano Nalda (2018-).

## Referències

* Reial Decret 342/2012, de 10 de febrer, pel que es desenvolupa l'estructura orgànica bàsica del Ministeri d'Afers Exteriors i de Cooperació

## Enllaços externs

* Secretaria d'Estat per a la Unió Europea Arxivat 2016-12-20 a Wayback Machine.
# Xu You

    En aquest nom xinès, el cognom és Xu.
Xu You (mort el 204 EC) va ser un estrateg servint sota el senyor de la guerra Yuan Shao durant el període de la tardana Dinastia Han Oriental de la història xinesa.

## En la ficció

En la novel·la històrica el Romanç dels Tres Regnes, Xu és presentat com una persona cobdiciosa per naturalesa. Es diu que Xu havia estat un amic proper de Cao Cao en la infància, i durant la batalla de Guandu, Xu va decidir abandonar el bàndol de Yuan Shao per unir-se al de Cao. Açò va ser perquè Shen Pei havia informat a Yuan que la família de Xu havia estat empresonada amb càrrecs de corrupció. Aleshores, Xu estava suggerint una estratègia a Yuan, i quan aquest últim va rebre la notícia, va fer befa de Xu i va dir: "Encara tens la barra de presentar les teves estratègies davant meu".
Xu estava furiós i va deixar a Yuan per unir-se Cao. Ell suggerí Cao ataqués Wuchao, on l'exèrcit de Yuan tenia els seus subministraments emmagatzemats. Va ser precisament pel pla de Xu que Cao va aconseguir una victòria estratègica sobre l'exèrcit massiu de Yuan a la batalla de Guandu. Més tard, Xu va mostrar falta de respecte quan Cao presentava els seus respectes davant la tomba de Yuan, i va ser mort per Xu Chu

## Referències

* ↑ Pirazzoli-t'Serstevens, Michèle; Bujard, Marianne. Les Dynasties Qin et Han (en francès). París: Les Belles Lettres, 2017, p. 368. ISBN 978-2-251-44638-7.

## Vegeu també

* Llista de persones dels Tres Regnes
# Septoria

Septoria és un gènere de fongs ascomicets que produeixen picnidis que causen nombroses malalties que apareixen com a taques a les fulles de les plantes incloent les cultivades, causant greus danys econòmics. Aquest gènere està molt estès i s'estima que conté unes 1.072 espècies. Els seus picniidis produeixen picnidiòspores aciculars.
En el blat la malaltia és causada per l'espècie Septoria tritici, essent els eu anamorf Mycosphaerella graminicola, el qual ocasionalment pot afectar altres gramínies com l'ordi. Aquesta és la principal malaltia que afecta el blat al Regne Unit.
Septoria apiicola causa una malaltia a l'api que pot sobreviure en les llavors de l'api.
Diverses espècies de Passiflora estan infectades per diverses espècies de Septoria, i el fong anomenat Septoria passifloraes'ha usat per combatre l'espècie invasora Passiflora tarminiana a Hawai'i.

## Referències

* ↑ Kirk PM, Cannon PF, Minter DW, Stalpers JA.. Dictionary of the Fungi.. 10a edició. Wallingford: CABI, 2008, p. 630. ISBN 978-0-85199-826-8.
* ↑ Landcare Research «Infidelity Ends Hopes of a Passion-Filled Relationship». What's new in biological control of weeds?, 34, 2005. Arxivat de l'original el 2012-05-16 [Consulta: 18 agost 2007].

## Enllaços externs

* Plantilla:IndexFungorum
* Canadian Forest Service Article on Septoria Arxivat 2006-06-13 a Wayback Machine.
# Xerces blau

El xerces blau (Glaucopsyche xerces) és una espècie extinta de lepidòpter papilionoïdeu de la família dels licènids (Lycaenidae). L'espècie vivia en dunes de sorra costaneres del districte Sunset de la península de San Francisco. Es creu que el xerces blau és la primera espècie de papallona estatunidenca que es va extingir com a conseqüència de la pèrdua d'hàbitat causada pel desenvolupament urbà. L'últim xerces blau es va veure el 1941 o el 1943 en terrenys que formen part de Golden Gate National Recreation Area.
Es troben espècimens conservats a l'Acadèmia de les Ciències de Califòrnia, Museu Bohart i al Museu d'Història Natural de Harvard. L'espècie es va descriure i documentar per primera vegada el 1852. Es caracteritzava per ales blaves amb taques blanques. Les papallones s'alimentaven de vegetació del gènere Lotus i Lupinus. Es creu que la pèrdua de la planta Lotus de la qual s'alimentava la papallona mentre es trobava en les seves etapes larval era una de les raons de l'extinció del xerces blau. La planta no va poder sobreviure als sòls alterats a causa del desenvolupament humà i ja no estava disponible per al xerces blau. El lupí, l'altra font d’aliment vegetatiu del xerces blau, no era adequat per a les etapes larvàries.
S'estan fent esforços per restablir les papallones relacionades a l'antic hàbitat del xerces blau. El Palos Verdes blau (Glaucopsyche lygdamus palosverdesensis), considerat cosí dels xerces de Los Angeles, s'està criant als laboratoris. També s'ha descobert una nova subespècie semblant al xerces de blau argentat (Glaucopsyche lygdamus).
Un grup de conservació d'invertebrats en perill d'extinció conegut com Xerces Society rep el nom del xerces blau. El nom específic deriva de l'ortografia francesa de "xerxes", el nom grec dels reis perses Xerxes I i Xerxes II del segle v aC.

## Referències

* ↑ Garth, J.S.. University of California Press. California Butterflies (en anglès), 1986. ISBN 0520052498 [Consulta: 8 juny 2021].
* ↑ Powell, J.A.. University of California Press. California Insects (en anglès), 1979. ISBN 978-0-520-03782-3 [Consulta: 8 juny 2021].
* 1 2 3 «And Then There Were None: Bohart Museum Remembering Xerces Blue Butterfly In Effort to Help Preserve Other Species» (en anglès). entomology.ucdavis.edu. University of California Agriculture and Natural. [Consulta: 8 juny 2021].
* 1 2 3 4 Tilden, J. W. (en anglès) San Francisco's Vanishing Butterflies, 1956, pàg. 113–115 [Consulta: 8 juny 2021].
* ↑ «About the Xerces Society | Xerces Society» (en anglès). xerces.org. [Consulta: 8 juny 2021].
* ↑ «Xerces Society Inc. | Protecting the life that sustains us» (en anglès). www.guidestar.org. [Consulta: 8 juny 2021].
* ↑ «xerxes | Origin and meaning of xerxes by Online Etymology Dictionary» (en anglès). www.etymonline.com. [Consulta: 8 juny 2021].

## Enllaços externs

* http://www.xerces.org - Una societat de conservació d'invertebrats
# Y Gododdin

Y Gododdin és un poema medieval gal·lès format per un seguit d'elegies als homes del regne brità de Gododdin i als seus aliats, que, segons la interpretació convencional, van morir lluitant contra els angles de Deira i Bernícia a la batalla de Catraeth (c. 600). Sovint s'atribueix al bard Aneirin i es conserva únicament en un manuscrit, el Llibre d'Aneirin.
El manuscrit del Llibre d'Anerin és de finals de segle xiii, però Y Gododdin s'ha situat entre el segle vii i principis del segle xi. El text està escrit parcialment en gal·lès medieval i parcialment en gal·lès antic. Una versió situa la seva composició oral poc després de la batalla, presumiblement al Vell Nord; si fos així, aquest s'hauria escrit en dialecte cúmbric del britònic comú. Una altra versió el considera l'obra d'un poeta de Gal·les del segle ix, x o xi; en qualsevol dels casos, seria una de les obres gal·leses més antigues que es conserven avui dia.
Els homes de Gododdin, en temps de Britànnia coneguts com a votadins, controlaven territoris del sud-est de l'actual Escòcia i Northumberland, part del Vell Nord. El poema explica com un exèrcit de 300 (o 363) guerrers selectes es reuniren, alguns d'ells provinents de pobles tan llunyans com els pictes o el Regne de Gwynedd. Després d'un any de festeig a Din Eidyn (l'actual Edimburg), atacaren Catraeth, sovint identificat amb l'actual Catterick, North Yorkshire. Després de diversos dies lluitant contra grans dificultats, gairebé tots els guerrers moren. El poema té uns valors semblants a la poesia èpica, emfatitzant la glòria com a principal motivació per lluitar. El manuscrit conté diverses estrofes que no tenen relació amb Gododdin i que es consideren interpolacions. Una de les estrofes en particular ha rebut una atenció especial, ja que menciona la mort del rei Artús; en cas que no fos una interpolació, es tractaria de la referència a Artús més antiga que es coneix.

## Referències

* ↑ Elliott, 2005, p. 583.

## Bibliografia

* Elliott, Elizabeth. «Scottish Writing». A: Fouracre, Paul, McKitterick, Rosamond. The New Cambridge Medieval History: c. 500-c.700, 2005. ISBN 0-521-36291-1.
# Salvador Vinyals i Galí

Salvador Vinyals i Galí (Terrassa, Vallès Occidental, 1781 — 1829) fou un industrial, guerriller i polític català. Era un ric fabricant de teixits que el 1808 fou escollit alcalde de Terrassa. Un cop iniciada la Guerra del Francès i després de la batalla del Bruc va organitzar el sometent local amb el també industrial Joaquim Sagrera i Domènech i ambdós dirigiren la Junta del Vallès. El 1810 va lluitar en la batalla de Sant Julià d'Altura amb Francesc Milans del Bosch i Arquer i poc després fou elegit diputat a les Corts de Cadis en substitució de Domènec Codina.
El 1813 deixà les Corts Espanyoles i es va decantar el bàndol absolutista, per la qual raó des del 1822 va combatre els liberals. Posteriorment es va unir a la guerra dels Malcontents i fou empresonat el 1829.

## Referències

* ↑ «Salvador Vinyals i Galí». Gran Enciclopèdia Catalana. Barcelona: Grup Enciclopèdia Catalana.
* ↑ Alcaldes de Terrassa
* ↑ Matadepera a la Guerra del Francès
# Cinsaut

El cinsaut és una varietat de cep negra. El raïm de cinsaut és molt menut i compacte, de gra mitjà, rodó i de color blau negre, amb molt de suc i gust dolç. És una varietat productiva però sensible a les malures. És de brotada lenta, i per això no l'afecten les gelades de primavera, i no suporta bé la humitat.
El vi de raïm cinsaut té poc cos, poc color i fort gust de fruites. S'utilitza per fer vins rosats o en cupatges amb garnatxa per a produir vins negres lleugers aportant suavitat i harmonia. La gran quantitat de tanins el fa apte per l'envelliment complementat amb ull de llebre o garnatxa.
El nom francès de «cinsaut» ha donat en català «samsó» però aquest nom s'utilitza per la varietat carinyena. Es cultiva a tot l'arc mediterrani entre el Roine i l'Ebre, on és una varietat tradicional d'origen antic desconegut. És una de les varietats principals a les DO Catalunya, DO Conca de Barberà, AOC Costers del Rosselló, DO Costers del Segre, DO Empordà, DO Montsant, DO Penedès, DO Tarragona i DO Terra Alta

## Referències

* ↑ Rull, Xavier. Diccionari del vi. Barcelona: Enciclopèdia Catalana, 1999. ISBN 84-412-0241-9 [Consulta: 30 maig 2015].
* ↑ «Neoloteca». Termcat, 17-06-2016. Arxivat de l'original el 4 d’octubre 2018. [Consulta: 6 maig 2017].
Viccionari
# Rakky Ripper

Rakky Ripper, nom artístic de Raquel García Cabrerizo (Granada, 1995), és una cantant espanyola, qui va saltar a la fama el 2023 per competir al Benidorm Fest amb la seva cançó «Tracción».

## Carrera

Rakky Ripper va començar la seva carrera musical a l'edat de 15 anys, quan va començar a pujar cançons versionades a la plataforma en línia YouTube.
Després del llançament del seu primer EP, «Sugardaddy Summer Mixtape», Rakky es va presentar als càstings d'Operación Triunfo a Andalusia, però no va ser triada.
En 2019 va llançar el seu primer àlbum «Neptune Diamond», i es va convertir en una de les pioneres de l'hyperpop a Espanya.
El febrer de 2023 va competir en l'edició anual del Benidorm Fest, on es va posicionar última a la segona semifinal, malgrat desacords amb la productora. Entre el 16 i 18 de juny d'aquest mateix any Ripper va actuar en el festival Morrete Fest, a Logronyo.

## Discografia
### Senzills

| Any | Títol |
| 2019 | «R.I.P. Plantitas» |
| 2019 | «Glossy Club» amb Ivanka Dumb |
| 2020 | «Cyberpet» amb PUTOCHINOMARICÓN i eurosanto |
| 2020 | «Coyote» |
| 2020 | «Coyote Beauty Brain Remix» amb Beauty Brain |
| 2021 | «Whatever» |
| 2021 | «donde stas??» |
| 2021 | «ZIP» amb Chase Icon |
| 2022 | «Piscis» |
| 2022 | «LOVE!!!!!!!!!!!!!!!!!!!!!!» amb OH!DULCEARi |
| 2022 | «La Corriente» amb Marta Sango |
| 2022 | «SE QUEMÓ» amb Tauro |
| 2022 | «TOKYO» amb Swallow X |
| 2022 | «TRACCIÓN» amb Kickbombo |
| 2023 | «DURA» amb detunedfreq |
| 2023 | «SALVAR EL POP» amb Kickbombo |
| 2023 | «Fall in Love» amb Vau Boy |
| 2023 | «RUIDO» amb RIZHA i detunedfreq |
| 2023 | «ROTTEN» amb detunedfreq |
| 2024 | «Wonky» amb SONNIKU |
| 2024 | «libido» amb RIZHA |
| 2024 | «ADULTA Y FUNCIONAL» amb Marta Sango |

## Referències

* ↑ «Rakky Ripper cantará "Tracción" en el Benidorm Fest 2023». RTVE. [Consulta: 23 juliol 2023].
* ↑ «Rakky Ripper: "Nunca se ha llevado una propuesta así"». RTVE. [Consulta: 23 juliol 2023].
* ↑ «Quién es Rakky Ripper, participante del Benidorm Fest 2023». 20minutos. [Consulta: 23 juliol 2023].
* ↑ «Rakky Ripper ya probó suerte en Operación Triunfo, ¿qué pasó?». RTVE. [Consulta: 22 juliol 2023].
* ↑ «Rakky Ripper, la artista que ama el autotune y se quedó a las puertas de 'Operación Triunfo'». Las Provincias. [Consulta: 23 juliol 2023].
* ↑ «¿Quién es Rakky Ripper? Letra de 'Tracción', su apuesta para ganar el Benidorm Fest». El Confidencial. [Consulta: 22 juliol 2023].
* ↑ «Rakky Ripper carga contra la productora del Benidorm Fest». AS. [Consulta: 22 juliol 2023].
* ↑ «Rakky Ripper se queda a las puertas de la final del Benidorm Fest tras darle voz al hyperpop». Granada Hoy. [Consulta: 23 juliol 2023].
* ↑ «PutoChinoMaricón, El Gato con Jotas y Valverdina, también en el Morrete Fest». nuevecuatrouno. [Consulta: 23 juliol 2023].
* ↑ «Rakky Ripper vuelve por la puerta grande amb el lanzamiento de 'Dura'». Los 40. [Consulta: 23 juliol 2023].
# Elodea

Elodea és un gènere de planta aquàtica d'aigua dolça nativa d'Amèrica del Nord. Creix en llargues tiges amb verticils foliars de fulles disposades en roseta molt atapeïdament concentrades, de color verd intens. A qualsevol altura de les tiges poden emergir arrels adventícies que es dirigeixen ràpidament cap al fons.

## Noms i confusió

L'Elodea canadensis està molt distribuïda i coneguda com a mala herba d'aigua. Un antic nom botànic per a aquest gènere fou ''Anacharis'', que perdura com a nom vulgar a Nord-amèrica A vegades és confosa amb plantes no natives similars, com Egeria densa o Hydrilla verticillata, originàries de Sud-amèrica.

## Hàbitat

L'Elodea viu enterament sota l'aigua, excepte les seves petites flors que suren damunt de l'aigua, unides a la planta per delicades tiges. Produeix capolls hivernals. En l'estiu, es desprenen fillols de la planta mare, surant, i després arrela, i comença una nova planta. Aquesta és la manera més important de multiplicació, jugant la producció de llavor un rol menor.
Els sediments llimosos i l'aigua rica en nutrients afavoreix el creixement de l'Elodea en llacs eutròfics (rics en nutrients). Encara que, la planta creix en un ampli rang de condicions, des de molt ombrejats a aigua profunda, i en molts tipus de sediment. Pot continuar vivint desarrelada, en fragments surant. La hi trobem en àrees temperades d'Amèrica del Nord, on és el gènere més comú entre les aquàtiques.

## Ús i problemes

Les espècies d'Elodea són sovint emprades com a vegetació d'aquaris. El seu ús excessiu i irresponsable ha fet que en alguns estats nord-americans se n'hagi prohibit la venda, o s'hagi declarat com a espècie invasora.
La introducció d'algunes espècies d'Elodea en cursos d'aigua a Europa, Austràlia, Àfrica, Àsia, Nova Zelanda ha creat problemes, essent considerada una mala herba perillosa a certes àrees.

## Referències

* ↑ Luteyn, J. L. 1999. Páramos, a checklist of plant diversity, geographical distribution, and botanical literature. Memoirs of The New York Botanical Garden 84: viii–xv, 1–278
* ↑ «Elodea in Flora of North America @ efloras.org». [Consulta: 31 gener 2017].
* ↑ «Plants Profile for Elodea (waterweed)». [Consulta: 31 gener 2017].
* ↑ «Plants Profile for Elodea (waterweed)». [Consulta: 31 gener 2017].
* ↑ Elodea canadensis details Arxivat 2009-08-20 a Wayback Machine. from Pond Conservation website, a UK organisation
# Spumone

El spumone (de spuma, 'espuma, escuma'; plural spumoni) és un gelat italià fet en motlle i compost per capes de diferents colors i gusts, normalment conté fruita confitada i nou. Té típicament tres gusts, amb una capa de fruita o nou entre aquestes. Les capes de gelat es mesclen sovint amb nata muntada. La xocolata i el festuc són els gusts típics de les capes de gelat, i la capa de fruita o nou conté sovint trossets de cirera, la qual cosa genera la tradicional combinació de vermell o rosa, marró i verda.
El plat procedeix de Nàpols, i el gelat napolità de tres gusts va evolucionar a partir d'ell.

## Referències

* ↑ «Lo spumone e i gelati del Salento» (en italià). Fondaziones Terra d'Otranto. [Consulta: 3 juliol 2014].
* ↑ «Qué es un Spumone» (en castellà). [Consulta: 9 desembre 2023].

## Vegeu també

* Gelat napolità